b'\n_START_ARTICLE_\nKevin Strootman\n_START_SECTION_\nSparta Rotterdam\n_START_PARAGRAPH_\nStrootman blev f\xc3\xb8dt i Ridderkerk i Zuid-Holland. Han begyndte at spille fodbold i den lokale klub VV Rijsoord. I 2007 underskrev han en ungdomskontrakt med Sparta Rotterdam. I begyndelsen af 2008 blev han flyttet op p\xc3\xa5 klubbens f\xc3\xb8rstehold i \xc3\x86resdivisionen, og to dage efter sin 18 \xc3\xa5rs f\xc3\xb8dselsdag, debuterede han 15. februar 2008 for holdet i en udekamp mod Ajax Amsterdam, da han blev indskiftet i 2. halvleg. I den efterf\xc3\xb8lgende s\xc3\xa6son blev Strootman fast mand p\xc3\xa5 holdet, og han blev i alt noteret for 25 kampe og to m\xc3\xa5l i \xc3\x86resdivisionen 2008-09. I den efterf\xc3\xb8lgende s\xc3\xa6son var han igen fast mand for klubben, men kunne ikke forhindre en nedrykning til Eerste divisie. Efter nedrykningen spillede Strootman yderlige et halvt \xc3\xa5r for Sparta Rotterdam.\n_START_SECTION_\nFC Utrecht\n_START_PARAGRAPH_\nI vinterpausen 2010-11 underskrev Strootman en kontrakt med \xc3\xa6resdivisionsklubben FC Utrecht g\xc3\xa6ldende indtil 2015. Han fik comeback i landets bedste r\xc3\xa6kke den 19. januar 2011, da han for Utrecht var med til at vinde 2-1 over VVV-Venlo. Fire dage senere scorede han to m\xc3\xa5l i 3-0 sejren over Ajax. Strootman spillede 14 ligalampe i for\xc3\xa5rss\xc3\xa6sonen, og klubben endte p\xc3\xa5 9. pladsen og gik efterf\xc3\xb8lgende glip af deltagelse i europ\xc3\xa6iske turneringer.\n_START_SECTION_\nPSV Eindhoven\n_START_PARAGRAPH_\nKevin Strootman blev 28. juni 2011 solgt til den hollandske storklub PSV Eindhoven, sammen med holdkammeraten fra Sparta Rottersam, Dries Mertens. PSV m\xc3\xa5tte betale 13 millioner euro for begge spillere i en samlet handel.\n_START_SECTION_\nLandshold\n_START_PARAGRAPH_\nStrootman debuterede 9. februar 2011 for Hollands fodboldlandshold i en kamp mod \xc3\x98strig. I midten af maj 2012 blev han af landstr\xc3\xa6ner Bert van Marwijk udtaget til Europamesterskabet i fodbold, der skulle spilles i Ukraine og Polen. Han var den 5. juni 2012 registreret for 11 landskampe og \xc3\xa9t m\xc3\xa5l for nationalmandskabet.'